Anders Adlercreutz

**Anders Erik Gunnar Adlercreutz** (s. 26. huhtikuuta 1970 Helsinki) on suomalainen arkkitehti ja poliitikko, joka valittiin vuoden 2015 eduskuntavaaleissa ruotsalaisen kansanpuolueen kansanedustajaksi Uudenmaan vaalipiiristä. Hän on toiminut Orpon hallituksen opetusministerinä 5. heinäkuuta 2024 lähtien. Sitä ennen hän toimi eurooppa- ja omistajaohjausministerinä kesäkuusta 2023 heinäkuuhun 2024 Orpon hallituksessa.

Adlercreutz on toiminut RKP:n puheenjohtajana 16. kesäkuuta 2024 lähtien.

Adlercreutz on ollut Kirkkonummen kunnanvaltuuston jäsen vuodesta 2013 ja toimi valtuuston puheenjohtajana 2017−2023.

## Nuoruus ja opinnot
Adlercreutz kirjoitti ylioppilaaksi Kyrkslätts gymnasiumista vuonna 1990. Hän oli lukioaikanaan AFS-vaihto-oppilaana Portugalin Azoreilla vuosina 1987-1988. 

Adlercreutz valmistui arkkitehdiksi Teknillisestä korkeakoulusta 1999. Vuosina 1997–2009 hän oli kirjoilla Svenska Handelshögskolanissa Helsingissä suorittamatta kuitenkaan tutkintoja. 1990-luvun puolivälissä Adlercreutz oli Erasmus-vaihto-opiskelijana Barcelonan Escola Tècnica Superior d’Arquitectura -oppilaitoksessa. 

## Poliittinen toiminta
Kunnallisvaaleissa 2012 Adlercreutz valittiin Kirkkonummen kunnanvaltuustoon 289 äänellä. Eduskuntavaaleissa 2015 hänet valittiin kansanedustajaksi Uudenmaan vaalipiiristä 3&nbsp;337 äänellä. Eduskunnassa Adlercreutz oli hallintovaliokunnan sekä ympäristövaliokunnan jäsen.

Huhtikuussa 2016 Adlercreutz ilmoitti asettuvansa puolueensa puheenjohtajaehdokkaaksi kesän puoluekokouksessa. Hän jäi puoluekokouksessa 54 äänellään kolmanneksi ja uudeksi puheenjohtajaksi valittiin Anna-Maja Henriksson.

Eduskuntavaaleissa 2019 Adlercreutz uusi paikkansa 9&nbsp;425 äänellä. Hän toimi vuosina 2019–2023 ruotsalaisen eduskuntaryhmän puheenjohtajana. Lisäksi Adlercreutz toimi valtiovarainvaliokunnan ja puolustusvaliokunnan jäsenenä.

Eduskuntavaaleissa 2023 Adlercreutz valittiin kolmannelle kaudelleen 9&nbsp;442 äänellä. Hallitusneuvotteluissa hän toimi Kestävä julkinen talous -pöydän neuvottelijana ja sen verotusta koskevan alapöydän neuvottelijana. Adlercreutz aloitti Orpon hallituksen eurooppa- ja omistajaohjausministerinä 20. kesäkuuta 2023.

Kun RKP:n puheenjohtaja Anna-Maja Henriksson kertoi tammikuussa 2024 asettuvansa ehdolle eurovaaleissa 2024, Adlercreutz sanoi harkitsevansa puheenjohtajavaaliin asettumista, mikäli Henriksson valittaisiin Euroopan parlamenttiin ja täten luopuisi puheenjohtajuudestaan. Helmikuussa 2024 hän kertoi asettuvansa ehdolle puheenjohtajavaaliin, kun Henriksson ilmoitti luopuvansa puheenjohtajuudestaan kesäkuun puoluekokouksessa.

Itsenäisyyspäivän 2024 alla Adlercreutz ilmoitti pitävänsä täysin sopimattomana kansanedustajien osallistumista äärioikeistolaiseen 612-marssiin presidentin linnan juhlien sijasta. Kritiikki kohdistui perussuomalaisten Teemu Keskisarjaan ja Sheikki Laaksoon.

## Näkemykset
### Arvot
Adlercreutz sijoittuu vaalikonevastausten perusteella poliittiseen keskustaan tai keskusta-oikeistoon. *[[Yle]]n* vaalikoneessa Adlercreutz sijoittuu arvoasteikolla liberaalille puolelle. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Adlercreutzin näkemykset ovat kallellaan liberaalivihreyteen (GAL). HS:n vaalikoneeseen Adlercreutzin antamissa näkemyksissä korostuu voimakkaimmin oikeistolaiset mielipiteet.

### Seksuaali- ja sukupuolipolitiikka
Adlercreutz on allekirjoittanut Setan ehdokasitoumuksen eduskuntavaaleissa 2019 ja 2023. Ehdokassitoumuksen allekirjoittajana Adlercreutz on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.

## Vaalit
### Vaalimenestys

### Vaalirahoitus
Adlercreutzin tukiryhmä oli eduskuntavaaleissa 2019 nimeltään Stödföreningen för Anders Adlercreutz. Adlercreutzin vaalikampanjoiden budjetti oli vuoden 2019 eduskuntavaaleissa noin 61&nbsp;000 euroa ja vuoden 2023 eduskuntavaaleissa noin 86&nbsp;000 euroa. Adlercreutzin vaalikampanjoita ovat rahoittaneet muun muassa Suomen ruotsalainen kansanpuolue (2019; 8&nbsp;940 euroa, 2023; 8&nbsp;960 euroa), Svenska folkpartiets kommunorganisation i Kyrkslätt (2019; 6&nbsp;000 euroa, 2023; 6&nbsp;000 euroa), Stiftelsen för det tvåspråkiga Finland (2019; 6&nbsp;000 euroa, 2023; 6&nbsp;000 euroa), Svenska Folkpartiets Understödsförening (2019; 6&nbsp;000 euroa), Pro Markkinatalous (2023; 6&nbsp;000 euroa), Svenska Bildningsförbundet (2019; 2&nbsp;450 euroa, 2023; 2&nbsp;960 euroa), PES-Arkkitehdit (2019; 3&nbsp;000 euroa), Konstsamfundet (2023; 2&nbsp;960 euroa) Oy Julius Tallberg Ab (2023; 2&nbsp;240 euroa), Wihuri (2019; 1&nbsp;500 euroa) sekä Endeco Group (2019; 1&nbsp;500 euroa).

## Yksityiselämä
Adlercreutz-suku on osa suomalaista aatelistoa. Se on numero 97 Suomen ritarihuoneessa

Adlercreutz on toinen pääosakkaista arkkitehtitoimisto A-konsultit Oy:ssä, joka työllistää noin 20 arkkitehtia. Toimiston perusti hänen isänsä Eric Adlercreutz vuonna 1962. Myös Anders Adlercreutzin äiti Gunnel Adlercreutz on arkkitehti.

Adlercreutz meni naimisiin Ia Adlercreutzin (o.s. Salakari) kanssa vuonna 1995 ja heillä on viisi lasta. He asuvat Kirkkonummella. Muusikko Ilon Adlercreutz on Adlercreutzin tytär.

Adlercreutz on sotilasarvoltaan reservin luutnantti. Varusmiespalveluksensa hän suoritti Uudenmaan prikaatissa Dragsvikissa.

Adlercreutz puhuu suomen, ruotsin ja englannin lisäksi sujuvasti portugalia ja espanjaa, italiaa ja venäjää. Hän myös soittaa pianoa ja selloa. Hänen heinäkuussa 2023 Ukrainan sodan yksivuotispäivänä julkaistu selloesityksensä ukrainalaisesta Punamarjaheisi-marssista (ukr. *Ой у лузі червона калина*) keräsi Twitterissä yli 250&nbsp;000 näyttökertaa ja siitä uutisoi mm. New York Times.

## Kunnianosoituksia

*  Valkoisen ruusun ritarikunnan komentaja (Suomi, 2024)

## Lähteet

## Aiheesta muualla
* 
* Anders Adlercreutzin kotisivut
*